РЕШЕНИЕ НА КОМИСИЯТА
от 4 юни 2009 година
за изменение, с цел привеждане в съответствие с техническия прогрес, на приложението към Директива 2002/95/ЕО на Европейския парламент и на Съвета по отношение на допускането по изключение на употребата на олово като страничен примес в ротатори на Фарадей от редкоземен железен гранат, използвани за влакнестооптични съобщителни системи
(нотифицирано под номер C(2009) 4165)
(текст от значение за ЕИП)
(2009/428/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква в) от нея,
като има предвид, че:
(1)
Директива 2002/95/ЕО изисква Комисията да преразглежда освобождаването на определени материали и компоненти на електрическото и електронното оборудване от действието на член 4, параграф 1 от посочената директива.
(2)
След извършване на изискваната техническа и научна оценка Комисията счита, че понастоящем са налични ротатори на Фарадей от редкоземен железен гранат (RIG), които отговарят на максимално допустимите стойности за концентрация, определени от Директива 2002/95/ЕО, и че предоставеното освобождаване в това отношение следва да се преразгледа.
(3)
Поради това Директива 2002/95/ЕО следва да бъде съответно изменена.
(4)
Съгласно член 5, параграф 2 от Директива 2002/95/ЕО Комисията се консултира със заинтересованите страни. По време на консултацията възникна потребност да се гарантира, че на производителите е предоставено достатъчно време за съответно пригаждане на ротаторите на Фарадей от редкоземен железен гранат към ограничението относно оловото, както е предвидено от Директива 2002/95/ЕО. Поради това следва да се гарантира, че няма вероятност причинените от замяната отрицателни последици за здравето или безопасността на потребителите да превишат по значение ползите от замяната за околната среда, здравето или безопасността на потребителите, особено при свързано с безопасността оборудване, каквото са съобщителните системи.
(5)
Мерките, предвидени в настоящото решение, са в съответствие със становището на Комитета, учреден съгласно член 18 от Директива 2006/12/ЕО на Европейския парламент и на Съвета (2),
ПРИЕ НАСТОЯЩОТО РЕШЕНИЕ:
Член 1
Приложението към Директива 2002/95/ЕО се изменя съгласно приложението към настоящото решение.
Член 2
Адресати на настоящото решение са държавите-членки.
Съставено в Брюксел на 4 юни 2009 година.